વિપક્ષી રાજકારણ આક્ષેપ આધારિત છે અને તેથી આક્રમક છે. લોકોને ખાતરી કરાવવા માગે છે કે મોદી સરકાર નિષ્ફળ છે અને તેથી એનડીએના ભાગીદાર પક્ષો અલગ થઈ રહ્યા છે. વાસ્તવમાં ભાગીદાર પક્ષોને વધુ મોટો ભાગ ખપે છે તેથી અલગ થવાની ધમકી આપી રહ્યા છે. શિવસેનાની માગ વધુ બેઠકો અને વધુ સત્તાની છે. નીતિશ કુમાર ધારે તો અલગ થઈ શકે છે, પણ બીજા અથવા ત્રીજા મોરચામાં સ્થાન મળે? લાલુ યાદવના પાટવીકુંવરે તો સ્પષ્ટ કહ્યું છે કે નીતિશ માટે દરવાજા બંધ છે! આંધ્ર પ્રદેશના ચંદ્રાબાબુ નાયડુએ રાજ્ય માટે અલગ વિશેષ દરજ્જાની માગણી કરી, કારણ કે જગનમોહન રેડ્ડી સામે લડવાનું આ એક જ શસ્ત્ર છે. આ રાજ્યોમાં બેઠકોની સંખ્યા ઘટે તે પૂરવા માટે ઈશાન ભારતનાં રાજ્યો ઉપર આશા રખાય છે. ભાજપ સામે વ્યાપારી વર્ગ અને ખેડૂતોનો અસંતોષ અને વિરોધ વધી રહ્યો છે તેનો રાજકીય લાભ વિપક્ષોને મળી શકે એમ છે. નવમી ઓગસ્ટે દેશવ્યાપી – આંદોલન – જેલ ભરો થવાનું છે અને આંદોલનની સફળતા જોઈને પ્રાદેશિક પક્ષો એક મંચ ઉપર આવશે એવી ધારણા છે.